Kommissionens beslutning nr. 435/2001/EKSF

af 2. marts 2001

om ændring af beslutning nr. 2277/96/EKSF om beskyttelse mod dumpingimport fra lande, der ikke er medlemmer af Det Europæiske Kul- og Stålfællesskab

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Kul- og Stålfællesskab, særlig artikel 74, og

ud fra følgende betragtninger:

(1) I beslutning nr. 2277/96/EKSF(1), ændret ved beslutning nr. 1000/1999/EKSF(2), fastsættes fælles regler om beskyttelse mod dumpingimport fra lande, der ikke er medlemmer af Det Europæiske Kul- og Stålfællesskab.

(2) I henhold til artikel 2, stk. 7, litra a), i beslutning nr. 2277/96/EKSF skal den normale værdi ved indførsel fra lande uden markedsøkonomi og særlig de lande, der er opført i en fodnote til det pågældende stykke, bl.a. fastsættes på grundlag af prisen eller den beregnede værdi i et analogt tredjeland med markedsøkonomi.

(3) I henhold til artikel 2, stk. 7, litra b), i beslutning nr. 2277/96/EKSF skal den normale værdi ved indførsel fra Den Russiske Føderation og Folkerepublikken Kina fastsættes i overensstemmelse med de regler, der gælder for lande med markedsøkonomi i de tilfælde, hvor det er påvist, at de markedsøkonomiske principper er fremherskende for en eller flere producenter, der er omfattet af undersøgelsen med hensyn til fremstilling og salg af den berørte samme vare.

(4) Reformprocessen i Ukraine, Vietnam og Kasakhstan har grundlæggende ændret disse landes økonomi og betydet, at der er opstået virksomheder, for hvilke markedsøkonomiske betingelser er fremherskende. Disse tre lande har således bevæget sig bort fra de økonomiske omstændigheder, der blev lagt til grund for anvendelsen af fremgangsmåden med et analogt land.

(5) Fællesskabets antidumpingpraksis i henhold til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab(3), senest ændret ved forordning (EF) nr. 2238/2000(4), tager nu hensyn til de ændrede økonomiske forhold i Ukraine, Vietnam og Kasakhstan. I forordning (EF) nr. 384/96 fastsættes det, at der indrømmes tilsvarende behandling ved import fra de lande, der er medlemmer af Verdenshandelsorgansiationen (WTO) på datoen for indledningen af den pågældende antidumpingundersøgelse.

(6) Bestemmelserne i beslutning nr. 2277/96/EKSF bør derfor hurtigst muligt bringes i overensstemmelse med bestemmelserne i forordning (EF) nr. 384/96 for at sikre en ensartet anvendelse af antidumpingreglerne under henholdsvis EF-traktaten og EKSF-traktaten. Beslutning nr. 2277/96/EKSF bør derfor ændres -

VEDTAGET FØLGENDE BESLUTNING:

Artikel 1

I artikel 2, stk. 7, i beslutning nr. 2277/96/EKSF foretages følgende ændringer:

1) Fodnoten vedrørende litra a), første punktum, affattes således:

"(*) Herunder Albanien, Armenien, Aserbajdsjan, Belarus, Georgien, Kirgisistan, Moldova, Mongoliet, Nordkorea, Tadsjikistan, Turkmenistan og Usbekistan."

2) Litra b) affattes således:

"b) I forbindelse med antidumpingundersøgelser vedrørende indførsel fra Den Russiske Føderation, Folkerepublikken Kina, Ukraine, Vietnam og Kasakhstan og lande uden markedsøkonomi, som er medlemmer af Verdenshandelsorganisationen WTO på datoen for indledningen af undersøgelsen, fastsættes den normale værdi i overensstemmelse med stk. 1 til 6, hvis det på grundlag af velbegrundede krav herom fra en eller flere producenter, der er omfattet af undersøgelsen, og i overensstemmelse med kriterierne og procedurerne i litra c) er påvist, at de markedsøkonomiske principper er fremherskende for denne producent eller disse producenter med hensyn til fremstilling og salg af den berørte samme vare. Hvis dette ikke er tilfældet, finder reglerne i litra a) anvendelse."

Artikel 2

Denne beslutning anvendes på alle antidumpingundersøgelser, der indledes efter datoen for dens ikrafttræden.

I tilfælde af import fra lande uden markedsøkonomi, som bliver medlemmer af WTO efter denne beslutnings ikrafttræden, gælder den for alle antidumpingundersøgelser vedrørende varer med oprindelse i de pågældende lande, der indledes efter datoen for deres optagelse i WTO.

Artikel 3

Denne beslutning træder i kraft dagen efter offentliggørelsen i De Europæiske Fællesskabers Tidende.

Denne beslutning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 2. marts 2001.

På Kommissionens vegne

Pascal Lamy

Medlem af Kommissionen

(1) EFT L 308 af 29.11.1996, s. 11.

(2) EFT L 122 af 12.5.1999, s. 35.

(3) EFT L 56 af 6.3.1996, s. 1.

(4) EFT L 257 af 11.10.2000, s. 2.